**О Б Р А З Л О Ж Е Њ Е**

**I. Правни основ за доношење одлуке**

Правни основ за доношење Одлуке садржан је у члану 48. став 1. Закона о културном наслеђу („Службени гласник РС”, број 129/21), којим је прописано да културна добра од изузетног значаја утврђује Народна скупштина и члану 14. став 2. Закона о музејској делатности („Службени гласник РС”, бр. 35/21 и 96/21), којим је прописано да се утврђивање музејске грађе за културно добро, културно добро од великог значаја и културно добро од изузетног значаја уређује законом којим се уређује заштита културних добара.

**II. Разлози за доношење одлуке**

Музејски предметима изузетан значај за културни и историјски развој српског народа у средњем веку, посебно у периоду након Косовске битке, која је била једна од преломних тачака у историји Србије.

Због културног, историјског и друштвеног значаја и изузетног доприноса креативном стваралаштву у прошлости и у савремено доба, а као јединствен пример из времена у коме је настало, ово оригинално дело обележило је културу и историју на размеђу XIV и XV века, због чега заслужује статус културног добра од изузетног значаја.

**III.** **Објашњење основних правних института и појединачних решења**

Одлука садржи све елементе предвиђене из члана 41. и мере заштите из члана 42. Закона о културном наслеђу.

Тачком 1. утврђује се музејски предмет, Похвалa монахињe Јефимије – Покров за мошти кнеза Лазара инв. бр. МСПЦ 1921 за културно добро од изузетног значаја.

Тачком 2. наведени су опис изгледа и стања културног добра од изузетног значаја и појединих његових делова.

Тачком 3. наведени су подаци о власнику и држаоцу културног добра од изузетног значаја.

Тачком 4. образложене су вредности и особености културног добра.

Тачком 5. утврђена је категорија културног добра од изузетног значаја.

Тачком 6. утврђени су подаци о објекту у којем се трајно чува или излаже покретно културно добро.

Тачком 7. утврђују се мере заштите, намена и начин чувања, одржавања и коришћења културног добра од изузетног значаја.

Тачком 8. утврђен је саставни део ове одлуке.

Тачком 9. прописано је ступање на снагу ове одлуке.

**IV.** **Процена финансијских средстава потребних за спровођење одлуке**

За спровођење ове одлуке није потребно обезбедити средства у буџету Републике Србије.